**План за действие на Община Аксаково в изпълнение на Областната стратегия за приобщаване на българските граждани от ромски произход и други граждани в уязвимо социално положение, живеещи в сходна на ромите ситуация (План за действие),**

**за периода 2022-2024 година.**

приет с Решение№ 34.13 от Протокол №34/21.12.2021г. на Общински съвет – Аксаково

**ВЪВЕДЕНИЕ**

План за действие на Община Аксаково в изпълнение на Областната стратегия за приобщаване на българските граждани от ромски произход и други граждани в уязвимо социално положение, живеещи в сходна на ромите ситуация. (План за действие), обхваща периода 2022 – 2024 г. и има за цел да анализира ситуацията в общината към момента и да планира дейностите, в изпълнение на националната политика по приобщаване на уязвими граждани.

Планът за действие цели очертаване на целите и задачите за приобщаване на българските граждани от ромски произход и други граждани в уязвимо социално положение, живеещи в сходна на ромите ситуация при населението на община Аксаково. Планът на действие не изключва оказването на подкрепа и за лица в неравностойно положение от други етнически групи.

Изпълнението му е насочено към постигане на дългосрочната стратегическа цел за осигуряване на ефективно равенство и намаляване на различията между ромите и останалата част на населението. Заложени са цели, свързани с равенството, приобщаването и участието, образованието, здравеопазването, жилищните условия и заетостта.

Той се базира на Национална стратегия на Република България за равенство, приобщаване и участие на ромите (2021-2030), Стратегията на област Варна за равенство, приобщаване и участие на ромите (2021-2030), Стратегическа рамка на Европейския съюз(ЕС) за ромите за равенство, включване и участие“, както и на Плана за развитие на община Аксаково.

Акцентите в Плана за действие следват приоритетите, заложени в Областната стратегия.

В изготвянето на Плана за действие за периода 2022-2024 г. участваха следните институции, като част от Общинския оперативен екип:

* Община Аксаково;
* Дирекция ”Социално подпомагане” – гр. Варна, филиал гр.Аксаково;
* Дирекция ”Бюро по труда” – гр. Варна, филиал гр. Аксаково;
* Представители на ромската общност;
* Районно полицейско управление – гр. Аксаково.

**АНАЛИЗ НА СИТУАЦИЯТА В ОБЩИНА АКСАКОВО**

Община Аксаково се намира в Североизточна България, област Варна. В състава й влизат 23 населени места с център гр. Аксаково. Общината граничи със седем общини: Варна, Белослав, Девня, Суворово, Вълчи дол, Добрич и Балчик. Има излаз на Черно море. Уникалното й разположение благоприятства икономическото, социалното и екологично развитие на Общината.

**Население по етническа група в община Аксаково**

*(Източник****:*** *НСИ, Преброяване 2011 г.)*

Преобладаващото население на Общината по етнически състав се е самоопределило като българско – 79%, следвано от лица от ромски произход – 13%, от турски произход – 2%. Относителният дял на лицата самоопределили се към етническите малцинства в община Аксаково е висок - 21%, като този процент на ниво област Варна е 13%, а на национално ниво – 15%.

В анализа на ситуацията в Областната стратегия за развитие на социалните услуги за област Варна, като най-голяма уязвима етническа общност в Областта е посочена ромската, която населява малки населени места.

На територията на Община Аксаково, български граждани от ромски произход и други граждани в уязвимо социално положение, живеещи в сходна на ромите ситуация живеят предимно в гр.Игнатиево, с.Изворско, с.Любен Каравелово, с.Въглен и с.Слънчево,които представляват 32% от населението на Общината.

Според данни от последното преброяване 2011 г., 70% от населението в с.Любен Каравелово са роми, в с.Изворско 68%, в гр.Игнатиево е висок процента на етническите малцинства - 36%, като от тях 14% са роми.

В община Аксаково работят главен експерт по „Интеграция на малцинствата“, един младежки медиатор и един здравeн медиатор.

***- гл.експерт „Интеграция на малцинствата“*** работи за успешното интегриране на малцинствата в обществото на базата на националните и европейски изисквания, с цел ефективното приобщаване на Общината към европейските структури; изготвя ежегодни общински планове и отчети за интегриране на българските граждани от ромски произход и други граждани в уязвимо социално положение, живеещи в сходна на ромите ситуация и участва в срещи, семинари, обучения и др. свързани с дейността;

***- дейността на младежкия медиатор*** е да идентифицира младежи от 16 г. до 29 г. на територията на Община Аксаково, които не работят, не учат и не са регистрирани в ДБТ. Събиране на информация и провеждане на срещи с тях, с цел проучване на поведението им на пазара на труда. Сътрудничество с представители на местната власт, училищата, работодатели и НПО. Групова и индивидуална работа с бенефициента на програмата, с цел предоставяне на съвети и помощ на безработните, които имат нужда от съдействие за търсене и намиране на работа, включване в обучения, помощ при изготвяне на CV, мотивационно писмо;

***- дейността на образователен медиатор***

Това е медиатор от местната общност, които живее в населеното място и познава почти всички хора. Дейността му се осъществява в това да е посредник между училището и семействата, като ги посещава и информира за дейност с вързани с учебния процес. Предава документи изпратени до родителите. По време на обучение е лектронна среда, съдейства за разнасяне на материали на ученици, които не успяват да се включат в електронното обучение. Придружава ученици при посещение при личния лекар, при спешна нужда и невъзможност на родителите да го заведат поради ангажираност в работата си.

През последните 3-4 години образователен медиатор има в следните учебни заведения :

* СУ „Св. Св. Кирил и Методий“ – гр. Игнатиево;
* ОУ „Св. Климент Охридски“-село Изворско;
* ОУ „Христо Смирненски“ – село Въглен.

Назначени са на трудов договор по Проект „Подкрепа за успех“ от 15.09.2021г. със срок до 30.06.2021г.

**ПРИОРИТЕТ ОБРАЗОВАНИЕ**

Образователната структура в Община Аксаково е много добре развита. На територията на Община Аксаково има 6 учебни и 6 детски заведения.

Сградният фонд и материалната база на всички учебни и детски заведения е в много добро състояние.

Всички деца от ромски произходи други в уязвимо социално положение, живеещи в сходна на ромите ситуация, подлежащи на задължително обучение са обхванати и задържани в учебните и детски заведения, разположени на територията на общината.

През 2008г., тогава ОУ „Св. Св. Кирил и Методий” – гр.Игнатиево е обявено за средищно училище, а през 2009г. в списъка на средищните училища се включи и ОУ „Св. Климент Охридски” – с.Кичево. И двете училища разполагат с училищни автобуси, с които извозват ученици от близки населени места.

С цел по добрата интеграция на децабългарски граждани от ромски произход и други граждани в уязвимо социално положение, живеещи в сходна на ромите ситуация съществено влияние оказва изучаването и използването на българския книжовен език в системата на предучилищното и училищното образование.

На децата и учениците се осигуряват условия за усвояване на българския книжовен език в институциите в системата на предучилищното и училищното образование. За усвояването на българския книжовен език от децата и учениците, за които българският език не е майчин, се създават допълнителни условия, в т.ч. и безплатно допълнително обучение по български език с цел подпомагане на образователното им приобщаване.

Усвояването на българския книжовен език се изразява в:

* Овладяване и прилагане на компетентностите, определени с държавния образователен стандарт за предучилищното образование по образователно направление български език и литература;
* Овладяване и прилагане на компетентностите по български език и литература, определени с държавния образователен стандарт за общообразователната подготовка като очаквани резултати от обучението в края на отделните етапи и степени;
* Овладяване и прилагане на компетентностите, определени с учебните програми по предмета български език и литература;
* Спазване на книжовните езикови норми в учебните часове по всички учебни предмети, в дейностите по различните образователни направления, в които обучението се осъществява на български език, както и в дейностите за осигуряване на общата подкрепа за личностно развитие;
* Спазване на книжовните езикови норми в процеса на общуване в системата на предучилищното и училищното образование от децата, учениците, учителите, директорите и другите педагогически специалисти и непедагогическия персонал.

Повечето от учениците от населените места Изворско, Любен Каравелово и Въглен са деца от ромски произходи други в уязвимо социално положение, живеещи в сходна на ромите ситуация.

Задържането им в училище и приобщаването им е една основна за нас задачи, част от решението на която е професионалното образование.

За пътуващите от тези населени места общинска администрация осигурява безплатен транспорт до училището в гр. Аксаково, като това е възможност за получаване на образование и на децата от социално слаби семейства, каквито в по-голямата си част са семействата от селата.

В края на 2020 година с решение на Общински съвет – Аксаково, Основно училище „Иван Вазов” с. Любен Каравелово се преобразува в обединено училище. Това способства да се подобрят условията за равен достъп на учениците до качествено образование, успешно завършване на първи гимназиален етап на средно образование и придобиване на квалификация по част от професия, актуална за пазара на труда, с възможност за професионална реализация в сферата на услугите.

В обединеното училище се осигурява професионална или профилирана подготовка. Чрез професионалната подготовка учениците придобиват І степен на професионална квалификация или квалификация по част от професия.

Обединено училище „Иван Вазов” с. Любен Каравелово е приемащо училище на ученици от селата Водица, Засмяно и Крумово. Организацията на учебния процес е целодневна. През 2021г. се обучават общо около 203 ученици от подготвителна група до седми клас, а през новата учебна 2021/2022г., в училището ще се приемат и първите осмокласници.

Преобладаващата част от учениците в Обединено училище „Иван Вазов” са от социално слаби семейства от ромски произход, при които процента на отпадане от образователния процес след завършване на основно образование е значителен. Водещи причини за този негативен факт са социалните нагласи в семействата и ниската мотивация за придобиване на професия. Част от родителите мотивират нежелание да изпращат децата си в училище след VII клас със страх от промяна в поведението им в големия град и невъзможността да се справят с нарасналите разходи по издръжката им. Процесът на отпадане е свързан и с особеностите на етноса - слаба мотивация за учене и ранни бракове. Обединеното училище дава възможност на учениците да завършат първи гимназиален етап в родното си място, което е важно за живеещите в малки селища и за тези, чиито семейства са финансово затруднени.

През 2021г. Община Аксаково кандидатства по Проект „Интеграционен център "Училище на поколенията", процедура „Интегрирани мерки за приобщаване и овластяване на ромите“, Норвежки финансов механизъм.

Проектното предложение цели подобряване на състоянието и възможностите на хората, живеещи в маргинализираните ромски общност чрез създаването на интеграционен център „Училище на поколенията“ за предоставяне на интегрирани услуги за представители на ромите и други уязвими групи на територията на община Аксаково. Предвиждат се предоставянето на образователни услуги за деца и възрастни, професионално ориентиране и осигуряване на заетост на лицата в трудоспособна възраст, предаване на специфични умения между деца и възрастни, здравно образование и беседи с цел превенция на ранните бракове и забременяване, профилактични прегледи. В рамките на проекта ще бъде създадена неформална група от представители на целевата група, която да е посредник между местната власт и целевата общност, с цел овластяване на ромската общност и участието й в процеса на вземане на решения на местно ниво. Предвидени са разнообразни дейности като състезания, фестивали за насърчаване на недискриминацията и изграждане на толерантност между етносите. Дейности по обмяна на опит с организации от страните донори целят развитие на двустранните отношения, както и изучаване опита на партньора за преодоляване на социалната изолация на сегрегираните общности.

Очаква се през 2022г. проектът да бъде одобрен.

**ПРИОРИТЕТ ЗДРАВЕОПАЗВАНЕ**

Здравеопазването в Oбщината е осигурено от мрежа на доболнична помощ. В град Аксаково функционира „АМЦСМП- Аксаково“ ЕООД, който е единственото специализирано лечебно заведение на територията на община Аксаково. В условията на пазарна икономика и конкуренция от страна на модерно оборудваните лечебни заведения разположени в близкия областен град Варна, лечебното заведение успява не само да стои на пазара, но и да се развива. През 2019г. за подобряване на енергийната ефективност се извърши външно реновиране на сградата, което се финансира изцяло с общински средства.

Доболничното обслужване се осъществява от 5 практики на общо практикуващи лекари в населените места - гр. Игнатиево – 4 и в селата генерал Кантарджиево и Осеново – 1, 7 стоматологични практики и лекари - специалисти.

В сградата на „АМЦСМП- Аксаково“ функционира Спешна помощ-Варна.

Проблем е навременното осигуряване на спешна здравна помощ в отдалечените села и тези без лекарски практики.

През 2021 г. с решени на Общински съвет – Аксаково се осигуриха допълнителни целеви средства за „АМЦСМП - АКСАКОВО" ЕООД за разходи за ремонт и откриване на педиатричен кабинет. Ремонтът на медицинския кабинет е крайно необходим, тъй като в здравното заведение липсва педиатрична практика, която да осигурява здравни грижи на децата в Аксаково.

Училищното и детско здравеопазване се обезпечава от 1 фелдшер и 8 медицински сестри, които обслужват здравните кабинети, разположени в учебните и детски заведения.

Ежегодно във всички учебни заведения в общината редовно се провеждат здравни беседи за СПИН, Хепатит В, опасността от тютюнопушенето, от употребата на наркотици и други.

**ПРИОРИТЕТ ЗАЕТОСТ**

Към 31.10.2021г. се отчита равнище на безработицата в община Аксаково 2,89%. Общият брой безработни на територията на общината в края на отчетния период е 238 лица, от които на възраст до 29 години – 28. В края на месец октомври а активна регистрация като търсещи работа са 2 лица, самоопределили се като роми в процеса на регистрация в Дирекция „Бюро по труда“ Варна, филиал Аксаково.

През периода 01.01.2021г.-31.10.2021г. в заетост по програми и проекти за насърчаване на заетостта са включени общо 36 безработни, регистрирани в Дирекция „Бюро по труда“ варна, филиал Аксаково, от които 8 самоопределили се като роми. Консултирани за професионално развитие са 157, 6 са включени в обучение за възрастни, сред които няма, лица самоопределили се като роми.

Към 31.10.2021г. са регистрирани общо 25 продължително безработни лица.

**ПРИОРИТЕТ ЖИЛИЩНИ УСЛОВИЯ**

По данни на НСИ от последното преброяване на населението и жилищния фонд от 2011 г., на национално равнище етническите българи разполагат средно с 23.2 кв.м. жилищна площ на едно лице, при ромите тя е едва 10.6 кв.м..

Лицата, които са български граждани от ромски произход и други граждани в уязвимо социално положение, живеещи в сходна на ромите ситуация в община Аксаково живеят предимно в следните населени места: гр.Игнатиево, с.Изворско, с.Любен Каравелово, с.Слънчево и с.Въглен. Те живеят в жилища, с необходимите добри битови и социални условия, за които плащат ежегодно местни данъци и такси.

На територията на общината няма гета с ромско население.

Във всички населени места в Общината главните улици са асфалтирани и има изградена улична мрежа. Община Аксаково е изготвила инвестиционни проекти за подобряване на водоснабдяването в с. Л. Каравелово, както и за доизграждане на канализационната мрежа и подмяна на водопроводната мрежа в гр. Игнатиево. Вече е изпълнен първия етап от проекта за гр. Игнатиево и е сключен договор с ПУДООС за втори етап. Всяка година по бюджета на Общината се осигуряват средства за създаване на по-добри комунално-битови условия, за реконструкция, ремонт и поддръжка на уличната и осветителна мрежа, както и за благоустрояването на централните части в населените места в Общината.

**ПРИОРИТЕТ КУЛТУРА И МЕДИИ**

Ролята на културата за приобщаване на българските граждани от ромски произход и други граждани в уязвимо социално положение, живеещи в сходна на ромите ситуацияе важен инструмент за развитието на националната и местна културна политика. За насърчаването на културното многообразие, което поддържа и създава условия за съхраняване и развитие на културата на всички етнически групи поотделно и чрез създаването на атмосфера на взаимно уважение, толерантност, разбирателство и механизми за взаимно опознаване и обмен между културите. Културната интеграция на ромите е неделима част от цялостната социално- икономическа интеграция.

На територията на Община Аксаково функционират 21 читалища, които развиват богата културно-просветна, социална и образователна дейност. Към читалищата в гр.Игнатиево, с.Изворско, с.Любен Каравелово и с.Въглен има действащи танцови и певчески колективи,в които участват деца и възрастнибългарски граждани от ромски произход и други граждани в уязвимо социално положение, живеещи в сходна на ромите ситуация. В тези читалища се развива и обогатява културния живот, чрез запазване на обичаите и традициите, характерни за съответното населено място.

**ПРИОРИТЕТ ВЪРХОВЕНСТВО НА ЗАКОНА И НЕДИСКРИМИНАЦИЯ**

*Дискриминация* (от лат. discriminatio - „правене на разлика“) към или спрямо даден човек или група е третирането или възприемането му на базата на класа, категория, раса, етнос, религиозна принадлежност, сексуална ориентация или нещо друго вместо спрямо неговите лични качества.

Дискриминация има тогава, когато е налице официално или неофициално разделяне на хората в отделни групи по някакъв техен общ признак, при което им се дават или отнемат дадени права, задължения и възможности, според групата към която принадлежат.

Успешното прилагане на върховенството на закон е пряко определено от наличието на съответен капацитет в структурите, които са ангажирани с процеса – общински администрации, областна администрация, органи на МВР на областно равнище, комисии, съвети, структури на гражданското общество.

**МЕХАНИЗЪМ ЗА МОНИТОРИНГ И ОЦЕНКА**

Кметът на общината определя със заповед Звено за мониторинг и оценка като относително самостоятелна структура. То се обособява чрез заповед на кмета.

Кметът на общината определя отговорно лице, което да координира изпълнението и отчитането на плана за действие за изминалата година пред общинския съвет, в срок до 1февруари на настоящата година.

**Звеното за мониторинг и оценка** изготвя до 1 февруари мониторингов доклад за изпълнението на Плана за действие на община Банско в изпълнение на областната стратегия за равенство, приобщаване и участие на българските граждани от ромски произход и други граждани в уязвимо социално положение, живеещи в сходна на ромите ситуация за предходната година, която се изпраща до Областния управител.

***Забележка:*** *След обявяването на официалните данни от Преброяването на населението и жилищния фонд 2021г. ще бъдат актуализирани данните по приоритетите в плана за действие, включително и данни по етнически, възрастов и религиозен показател.*

**ПРЕДСЕДАТЕЛ НА**

**ОБЩИНСКИ СЪВЕТ – АКСАКОВО: …………………...**

**/СВ. ДОБРЕВА/**